Verešová, Anna, poslankyňa NR SR (2018-11-29):
Ďakujem za slovo. Vážený pán predsedajúci, vážené kolegyne, kolegovia, dovoľte, aby som teraz prečítala už paragrafové znenie našich pozmeňujúcich a doplňujúcich návrhov k vládnemu návrhu zákona o hazardných hrách. Ide o pozmeňujúci a doplňujúci návrh poslancov Národnej rady Slovenskej republiky Anny Verešovej a Eduarda Hegera k vládnemu návrhu zákona o hazardných hrách a o zmene a doplnení niektorých zákonov (tlač 1136). Vládny návrh na vydanie zákona o hazardných hrách a o zmene a doplnení niektorých zákonov sa mení a dopĺňa takto: 1. V čl. I v § 24 ods. 3 písm. b), § 32, § 33 ods. 1 a 3, § 34 ods. 2 a § 50 ods. 2 písm. k) sa slová „18 rokov“ nahrádzajú slovami „21 rokov“. 2. V čl. I v § 14 ods. 10 písmeno a) znie: „a) na Veľký piatok, na Veľkonočnú nedeľu, 2. novembra, 24 a 25. decembra,“. 3. V čl. I v § 16 ods. 1 sa na konci pripája táto veta: „Prevádzkovanie hazardných hier v kasíne vrátane hazardných hier podľa druhej vety sa v čase od 3.00 hod. do 10.00 hod. zakazuje.“ 4. V čl. I v § 33 ods. 2 sa slová „podľa § 4 ods. 2 písm. c) a e) až h)“ nahrádzajú slovami „podľa § 4 ods. 2 písm. c) až i)“. 5. V čl. I v § 34 ods. 4 písm. c) sa na konci pripájajú tieto slová: „a dátum jej výmazu z tohto registra podľa odseku 7“. 6. V čl. I v § 34 ods. 7 sa slová „najskôr po uplynutí šiestich mesiacov odo dňa uskutočnenia zápisu“ nahrádzajú slovami „k dátumu, ku ktorému o to požiadala vo svojej žiadosti podľa odseku 2 písm. b), ktorý nesmie byť kratší ako šesť mesiacov odo dňa podania žiadosti“ a slová „pri tomto zápise“ sa nahrádzajú slovami „pri podaní žiadosti“. 7. V čl. I v § 36 ods. 7 sa na konci pripája táto veta: „Ak fyzická osoba, ktorá sama požiadala o vylúčenie podľa odseku 2 písm. b), vo svojej žiadosti neuvedie dátum, ku ktorému chce byť vymazaná z registra vylúčených osôb, môže ako osoba zapísaná v registri vylúčených osôb požiadať o výmaz z tohto registra najskôr po uplynutí šiestich mesiacov odo dňa uskutočnenia zápisu; o tejto skutočnosti musí správca registra poučiť fyzickú osobu pri tomto zápise.“ Ďalší pozmeňujúci a doplňujúci návrh poslancov Národnej rady Slovenskej republiky Anny Verešovej a Eduarda Hegera k vládnemu návrhu zákona o hazardných hrách. Vládny návrh zákona o hazardných hrách a o zmene a doplnení niektorých zákonov sa mení a dopĺňa takto: 1. V čl. I v § 4 ods. 3 druhej vete sa vypúšťajú slová za bodkočiarkou a bodkočiarka sa nahrádza bodkou. 2. V čl. I v § 14 ods. 11 sa slová „§ 79 ods. 7“ nahrádzajú slovami „§ 79 ods. 6“. 3. V čl. I v § 15 sa odsek 5 dopĺňa písmenami f) až h), ktoré znejú: „f) detského ihriska, g) cintorína, krematória, domu smútku, kostola alebo inej budovy používanej ako miesto na bohoslužby alebo na náboženské podujatia, h) železničnej stanice alebo autobusovej stanice.“ 4. V čl. I v § 15 odsek 7 znie: „(7) Herňu možno umiestniť len v týchto budovách: a) hotely triedy 4**** a 5*****, b) budovy, v ktorých sa nachádza aspoň 5 000 metrov štvorcových nebytových priestorov určených pre obchod a služby za podmienky, že celkový počet výherných prístrojov, technických zariadení obsluhovaných priamo hráčmi, terminálov videohier a iných technických zariadení prevádzkovaných vo všetkých herniach v obci vynásobený číslom tisíc nepresiahne počet obyvateľov obce.“ 5. V čl. I v § 16 odsek 5 znie: „(5) Kasíno možno umiestniť len v týchto budovách: a) hotely triedy 4**** a 5 *****, b) budovy, v ktorých sa nachádza aspoň 5 000 metrov štvorcových nebytových priestorov určených pre obchod a služby za podmienky, že celkový počet výherných prístrojov, technických zariadení obsluhovaných priamo hráčmi, termínálov videohier a iných technických zariadení prevádzkovaných vo všetkých kasínach v obci vynásobených číslom 3-tisíc nepresiahne počet obyvateľov obce.“ 6. V čl. I § 18 znie: „§ 18 (1) Žreby možno predávať len v budovách pre obchod a služby. (2) Žreby možno predávať v priestoroch budovy podľa odseku 1 len so súhlasom vlastníka alebo správcu tejto budovy. Takýto súhlas sa nevyžaduje na predaj žrebov v priestoroch, ktoré užíva prevádzkovateľ hazardnej hry s platnou licenciou. (3) Žreb v žrebových peňažných lotériách, v žrebových peňažno-vecných lotériách a v okamžitých lotériách nesmie obsahovať kreslené motívy zvierat ani iné motívy, ktoré by mohli priťahovať pozornosť detí. Súčasne sa zakazujú názvy žrebov a heslá, ktoré by vytvárali dojem, že hranie hazardných hier je zárobkovou činnosťou. (4) Stávky na číselné lotérie a lotériu pokladničných dokladov je možné prijímať aj formou krátkej textovej správy a multimediálnej správy.“ 7. V čl. I v § 40 ods. 2 sa slová „§ 79 ods. 3, 4, 6 a 7“ nahrádzajú slovami „§ 79 ods. 3, 4, 5 a 6“. 8. V čl. I v § 50 ods. 4 sa slová „§ 79 ods. 6“ nahrádzajú slovami „§ 79 ods. 5“. 9. V čl. I v § 58 ods. 1 písm. f) sa slová „§ 79 ods. 6“ nahrádzajú slovami „§ 79 ods. 5“. 10. V čl. I v § 58 ods. 2 sa slová „§ 79 ods. 6“ nahrádzajú slovami „§ 79 ods. 5“. 11. V čl. I v § 59 ods. 1 písm. e) sa slová „§ 79 ods. 6“ nahrádzajú slovami „§ 79 ods. 5“. 12. V čl. I v § 59 ods. 2 sa slová „§ 79 ods. 6“ nahrádzajú slovami „§ 79 ods. 5“. 13. V čl. I v § 62 ods. 1 písm. h) sa slová „§ 79 ods. 6“ nahrádzajú slovami „§ 79 ods. 5“. 14. V čl. I v § 62 ods. 2 sa slová „§ 79 ods. 6“ nahrádzajú slovami „§ 79 ods. 5“. 15. V čl. I v § 63 ods. 1 písm. i) sa slová „§ 79 ods. 6“ nahrádzajú slovami „§ 79 ods. 5“. 16. V čl. I v § 63 ods. 2 sa slová „§ 79 ods. 6“ nahrádzajú slovami „§ 79 ods. 5“. 17. V čl. I v § 77 ods. 9 písm. r) sa slová „§ 79 ods. 3, 4 a 6“ nahrádzajú slovami „§ 79 ods. 3 až 5“ a slová „§ 79 ods. 7“ sa nahrádzajú slovami „§ 79 ods. 6“. Ďalší pozmeňujúci a doplňujúci návrh poslancov Národnej rady Slovenskej republiky Anny Verešovej a Eduarda Hegera k vládnemu návrhu zákona o hazardných hrách a o zmene a doplnení niektorých zákonov. 1. V čl. I v § 34 sa odsek 2 dopĺňa písmenami e) až i), ktoré znejú: „e) ktorej bol súdom uložený zákaz účasti na hazardných hrách, f) ktorej bola rozhodnutím súdu alebo súdom schválenou dohodou uložená povinnosť platiť výživné nezaopatrenému dieťaťu, ktoré má nárok na náhradné výživné, g) voči ktorej bolo začaté trestné stíhanie pre trestný čin zanedbania povinnej výživy, h) voči ktorej bol podaný návrh na vyhlásenie konkurzu alebo ktorá sama podala návrh na vyhlásenie konkurzu alebo návrh na určenie splátkového kalendára podľa osobitného predpisu,32a) i) ktorá je podľa návrhu na vykonanie exekúcie povinnou osobou.32b)“ Poznámky pod čiarou k odkazom 32a a 32b znejú: „32a) Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov, 32b) § 48 zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.“ 2. V čl. I v § 34 odsek 5 znie: „(5) Údaje do registra vylúčených osôb podľa odseku 4 písm. a) a b) o fyzickej osobe podľa odseku 2 písm. a) a f) poskytuje Ústredie práce, sociálnych vecí a rodiny vždy do 20. dňa kalendárneho mesiaca nasledujúceho po kalendárnom mesiaci, v ktorom nadobudlo právoplatnosť rozhodnutie o priznaní nároku na pomoc v hmotnej núdzi alebo rozhodnutie o priznaní nároku na náhradné výživné. Údaje do registra vylúčených osôb podľa odseku 4 písm. a) a b) o fyzickej osobe, ktorá študuje na verejnej vysokej škole, súkromnej vysokej škole alebo štátnej vysokej škole v dennej forme štúdia v študijnom programe prvého stupňa, v študijnom programe druhého stupňa alebo v študijných programoch spájajúcich prvý stupeň a druhý stupeň a zároveň jej bolo priznané sociálne štipendium, poskytuje Ministerstvo školstva, vedy, výskumu a športu Slovenskej republiky vždy do 20. dňa kalendárneho mesiaca nasledujúceho po kalendárnom mesiaci, v ktorom nadobudlo právoplatnosť rozhodnutie o priznaní sociálneho štipendia. Údaje podľa odseku 4 písm. a) a b) o fyzickej osobe, ktorej bola diagnostikovaná choroba patologického hráčstva, sa poskytujú vždy do 20. dňa kalendárneho mesiaca nasledujúceho po kalendárnom mesiaci, v ktorom bol do registra podľa osobitného predpisu zapísaný údaj o tom, že sa tejto fyzickej osobe diagnostikovala choroba patologického hráčstva. Údaje do registra vylúčených osôb podľa odseku 4 písm. a) a b) o fyzickej osobe, voči ktorej bolo začaté trestné stíhanie pre trestný čin zanedbania povinnej výživy, poskytuje orgán činný v trestnom konaní vždy do 20. dňa kalendárneho mesiaca nasledujúceho po kalendárnom mesiaci, v ktorom takéto trestné stíhanie začalo. Údaje do registra vylúčených osôb podľa odseku 4 písm. a), b) a e) o fyzickej osobe, ktorej bol súdom uložený zákaz účasti na hazardných hrách, vrátane informácie o skrátení lehoty trvania tohto zákazu poskytuje súd, ktorý vydal rozhodnutie o tomto zákaze; tento súd poskytuje údaje v listinnej podobe do času, kým nie je zabezpečené automatizované získavanie údajov z informačného systému súdu. Tieto údaje poskytuje súd, ktorý vydal rozhodnutie o tomto zákaze vždy do 20. dňa kalendárneho mesiaca nasledujúceho po kalendárnom mesiaci, v ktorom takéto rozhodnutie nadobudlo právoplatnosť. Údaje do registra vylúčených osôb podľa odseku 4 písm. a), b) a e) o fyzickej osobe, voči ktorej bol podaný návrh na vyhlásenie konkurzu alebo ktorá sama podala návrh na vyhlásenie konkurzu alebo návrh na určenie splátkového kalendára, poskytuje súd, ktorý prijal takýto návrh ako súd príslušný pre toto konanie; tento súd poskytuje údaje v listinnej podobe do času, kým nie je zabezpečené automatizované získavanie údajov z informačného systému súdu. Tieto údaje poskytuje súd, ktorý prijal takýto návrh vždy do 20. dňa kalendárneho mesiaca nasledujúceho po kalendárnom mesiaci, v ktorom takýto návrh prijal. Údaje do registra vylúčených osôb podľa odseku 4 písm. a), b) a e) o fyzickej osobe, ktorá je podľa návrhu na vykonanie exekúcie povinnou osobou, poskytuje súdny exekútor, ktorý prijal takýto návrh. Tieto údaje poskytuje súdny exekútor, ktorý prijal takýto návrh, vždy do 20. dňa kalendárneho mesiaca nasledujúceho po kalendárnom mesiaci, v ktorom takýto návrh prijal. Údaje do registra vylúčených osôb podľa odseku 4 písm. a) a b) o fyzickej osobe, ktorá sama požiadala o vylúčenie, poskytuje táto osoba.“ 3. V čl. I § 34 ods. 7 sa za prvú vetu vkladá nová druhá veta, ktorá znie: „Na tento účel Ústredie práce, sociálnych vecí a rodiny, Ministerstvo školstva, vedy, výskumu a športu Slovenskej republiky, orgán činný v trestnom konaní, súd a súdny exekútor poskytujú údaje o každej zmene rozhodnutia alebo návrhu, ktoré bolo podkladom pre vykonanie zápisu údajov do registra vylúčených osôb vždy do 20. dňa kalendárneho mesiaca nasledujúceho po kalendárnom mesiaci, v ktorom boli doručené návrhy alebo nadobudli právoplatnosť rozhodnutia odôvodňujúce vykonanie výmazu fyzickej osoby z registra vylúčených osôb; z registra podľa osobitného predpisu sa poskytujú údaje do 20. dňa kalendárneho mesiaca nasledujúceho po kalendárnom mesiaci, v ktorom bol do tohto registra zapísaný údaj o tom, že sa fyzická osoba, ktorej bola diagnostikovaná choroba patologického hráčstva, považuje za vyliečenú.“ A posledný doplňujúci návrh poslancov Národnej rady Slovenskej republiky Anny Verešovej a Eduarda Hegera k vládnemu návrhu zákona o hazardných hrách a o zmene a doplnení niektorých zákonov. Vládny návrh zákona o hazardných hrách sa mení a dopĺňa takto: V čl. I v § 77 sa odsek 9 dopĺňa písmenami u) a v), ktoré znejú: „u) financuje výskumnú činnosť špecializovanej zdravotníckej inštitúcie pôsobiacej v oblasti prevencie, diagnostiky a liečby látkových a nelátkových závislostí zameranú na správanie patologických hráčov liečených na území Slovenskej republiky, v) financuje výskumnú činnosť špecializovanej zdravotníckej inštitúcie pôsobiacej v oblasti prevencie, diagnostiky a liečby látkových a nelátkových závislostí zameranú na výskyt látkových a nelátkových závislostí v populácii Slovenskej republiky, ako aj na správanie obyvateľstva v súvislosti s užívaním návykových látok; návykovými látkami sa na účely tohto výskumu rozumejú najmä alkohol, tabak, lieky, konopné a nekonopné drogy, hazardné hry, počítačové hry a aktivity na internete.“ Všetko, skončila som. Ďakujem vám pekne za pozornosť.